khistorydata/jeongjo-sjw-relations huggingface dataset:
정조 19년
兪漢寧以刑曹言啓曰因殺獄罪人金鳴漢結案啓目嚴刑減死絶島定配事判下矣依判付罪人金鳴漢嚴刑一次後全羅道康津縣薪智島減死定配卽爲押送之意敢啓傳曰知道
정조 19년
兪漢寧以刑曹言啓曰京畿陽城縣殺獄罪人金得哲獄事査啓回啓判付內奸所殺奸夫然後始許免死而挽裳對盤之疑似蹤迹亦許付輕之科先朝受敎信如金石敎是如乎正犯所爲雖甚痛惡死者之所犯有浮於挽裳對盤則其在遵受敎之道容有可恕之端是乙喩發遣曹郞問于時任大臣草記事判下矣依判付發遣本曹郞廳問于時任大臣則領議政洪樂性以爲臣之昏眩宿症近益添加尋常事端莫能省察況此獄案之情跡全未領會用法之輕重末由臆對云左議政兪彦鎬以爲取考前後檢案則金得哲之定爲元犯固無可疑而吳哥之昏夜把腕旣異成奸得哲之白地刺腋又非奸所則不可以死者自作之孽宋女願代之情有所參恕於其間但當以法斷之而已先朝受敎別是大聖人好生之特恩則有非自下所敢援例仰諸者伏惟上裁云右議政蔡濟恭以爲屢閱文案反覆思惟得哲之爲元犯明白無疑吳哥之昏夜摻手意雖在奸明燈還家跡則無他而得哲以乾妬之心爲疑怒之激逞凶於三數日之後者豈可比論於奸所之捉乎先朝受敎亶出於求生必死至誠惻怛之聖意非不知奉作和勻遵而勿失之爲貴而但念以片時摻手之故爲本夫者剚刃於人而比同奸所不爲償命則閭巷之間刺人與見刺者必接跡而起矣殺獄旣重後弊宜杜惟當以法斷之而已至若宋女自初至終設心爲計只欲納己之命替夫而死雖謂之貞女未爲不可今番供辭之稍涉疑亂亦足爲觀過知仁該曹之懲礪之請恐未必然矣伏惟上裁云矣大臣之議如此上裁何如傳曰肢體中手最露外援嫂之溺猶不爲嫌則片刻摻執不必致疑於奸私與裳之昵於下體飰之一盤共喫自有輕重淺深之可言雖從大臣之言似不至於違越依議施行至於宋女之納己命替夫死之心有足可尙該曹跋辭近於吹覓分付道臣勿問可也
정조 19년
禁府啓目承政院假注書曺錫中矣本府議啓內奏御文字事體莫重而他史官書啓肆然替書揆以法意極爲妄率以此照律罪杖八十收贖奪告身三等私罪奉敎依允功減一等爲有矣公罪勘放爲良如敎
정조 19년
禁府啓目刑曹正郞洪相五丁志德李得養佐郞金洪運李承默朴宗羽等原情云云傳旨內辭緣泛稱遲晩竝只刑推得情何如判付啓竝只除刑推議處爲良如敎又啓目海南前縣監鄭杆亦以繡啓諸條發問目反覆究問是白乎則游辭漫漶泛稱遲晩究厥所爲殊極痛駭刑推得情何如判付啓除刑推爲先論理議處爲良如敎
정조 19년
禁府啓目靈巖前郡守崔吉憲原情云云傳旨內辭緣發問目反覆嚴問則其所納供全事粧撰終不直陳究厥情狀誠極駭痛刑推得情何如判付啓朝家於此囚事不欲專責渠罪者以其陞遷之因特敎也其後道伯之遞來者亦以年淺邑鉅易致僨誤爲言矣昨年慰諭使之回也多般寬恕而今又執頉於繡啓之中諸條所犯無非難貰至於飢口之顚壑一款其所現發雖不若珍羅聞於御史筵奏亦云驚駭渠若有嚴畏之心則朝令嚴截之下不能盡心殫誠於賑濟之政論厥所爲例竄猶輕時囚罪人崔吉憲爲先邊遠定配仍施限年禁錮之典以懲渠罪以謝無辜爲良如敎
정조 19년
副校理李遇濟疏曰伏以恭惟我聖上孝理之政遍被群下惠養之澤均沾庶老一國囿興孝之治八域仰錫類之仁凡今日爲人子者孰不欽頌感激思所以竭力盡誠於所生也哉臣於頃年陳情北闕猥蒙如天之聖恩將母西邑幸遂專城之至願老母衰喘至今支保者莫非我殿下攸賜欲報之德河海莫量闔門感祝惟隕結是期而已顧何敢復者餘望而第臣目下情事竊有所萬萬懇迫者欲一仰暴於天地父母之前而再煩陳乞極涉猥越言吐復呑疏成旋毁趑趄遷就者已踰旬月矣然而仁覆之天所欲必從至切之情終難自抑又不得不冒萬死仰首鳴號惟聖明垂察焉臣命途奇險早失所怙事母兼父相依爲命惟以未能逮養於亡父者每願盡職於偏母而臣母今年七十有七矣自少飢寒飽經艱苦一生貞疾卄年沈痼近歲以來重以癃癈不離床褥長在凜綴或善調養則諸節稍勝少失將攝則百症闖發氣息奄奄朝不謀夕苟使臣甘旨之具藥餌之補隨時盡意如期繼供則庶幾餘年可支至情可伸而家世貧窶依舊冷落菽水屢空藥補奚論有子如此寧欲無知嘻士生斯世遭遇明時翺翔禁廬獲近耿光乃是臣子之至榮辭內居外豈其所願而顧今鶴髮之衰病彌篤烏哺之餘日無幾今日而不知明日之如何今年而不知明年之如何臣若不及今陳懇少伸子職則他日雖欲孝誰爲孝哉臣情到此吁亦窮且慼矣臣跡本孤根身是長壁號訴無地仰望者天玆敢不避煩瀆瀝血哀籲伏乞聖上俯垂矜憐特命選部畀臣以便近一小邑俾盡調護之方獲蒙終始之澤焉臣無任云云省疏具悉疏辭下該曹稟處
정조 19년
乙卯五月二十七日辰時上御熙政堂軍士房承旨下直監司入侍時行右承旨洪仁浩左副承旨李儒慶右副承旨兪漢寧假注書洪奭周記注官金錫泰金良倜江原監司李秉鼎忠淸監司柳焵慶尙監司李泰永以次進伏訖上敎秉鼎曰卿之便養實爲可幸勿以關東爲小也本道雖小亦有難治如蔘政松政皆不可不照察處卿須盡心也秉鼎曰臣於方伯之職嘗多辜負自分不敢復當此任今被特恩且幸便養實不勝感惶矣上曰所謂辜負指何事也秉鼎曰臣於錦伯遞歸之後被劾於洪柱翼矣上敎泰永曰本道方經大賑此時方伯尤難古人有言智將不如福將卿旣福厚相貌又和吉可謂一路福星予可忘南顧之憂矣上敎焵曰歷本道守令乎焵曰曾歷洪州牧使而已近二十年矣上曰本道穀簿不成說卿須某條拮据以爲裕民食之方前年內浦沿邑値無前歉歲必難盡捧或有生疎守令摘發前倅亦須善爲收殺非不知事體之如何而以昨年歉荒之自別不得不如是矣至於昨年三南停退條雖於今年必多難捧亦須商量緩急可以仍停則仍停之實爲便好嶺伯所見則何如耶泰永曰近來民習可痛朝家德意雖如此而一番停退之後雖可納者亦不肯納若逢平歲則豈可不準捧乎上曰嶺南則雨暘何如泰永曰雨頗不足而兩麥則大豐云矣上曰嶺麥大豐云此亦嶺伯之福力也嶺伯子女凡幾人乎泰永曰通嫡庶子女爲十四人矣上曰湖西則民情何如焵曰雖未至遑急而內浦山郡俱多不足之報矣上曰二十日之雨未能均沾今日雨意又漠然矣昨年設賑之邑今又不足則實爲可悶麥政則能致豐登云乎焵曰麥政則亦不全歉矣秉鼎曰臣適叨是任又與嶺伯同登筵席敢有所達矣本道松政有大弊端臣曾待罪蔚珍詳知其實蓋奉化安東與三陟接界而本道營下則相去六七百里故三陟之木本邑倅道伯則雖欲濫用無可奈何而嶺伯以一張紙下於安東則任意取去臣今番之行決不敢取一枝板材以孤負國家而其如嶺南諸倅之爛漫取用何哉上曰嶺伯之意則何如泰永曰臣姑未知本事而此不過備局之所合申飭者矣上敎焵曰本道賑餘民事又復如是不可不預念措置之方嶺伯雖以民習爲言而民習自民習民勢自民勢與其欲捧而終不能盡捧曷若先爲停退而只捧其可捧者之爲便乎無論還穀大可憐者窮民之身布也合有紓力之方然若預洩此意則可捧者亦不可捧予從當詢問卿下去之後詳審事勢以爲仰聞後善處之方可也仍命宣諭於辭朝監司訖命書榻敎曰惠慶宮進服祛暑和中湯前方中香薷減五分五貼製入仍命退諸臣以次退出
정조 19년
兼都承旨李祖源病行左承旨林濟遠齋宿行右承旨李儒慶齋直左副承旨李相璜牌不進右副承旨李海愚齋直同副承旨兪漢寧齋宿注書鄭文始牌不進一員未差假注書洪奭周齋宿具得魯齊直事變假注書柳聖儀仕
정조 19년
兪漢寧啓曰大司憲李義弼未肅拜執義嚴耆掌令鄭毅祚持平李基慶鄭魯榮呈辭掌令一員未差監察茶時之意敢啓傳曰知道
정조 19년
李儒慶啓曰明日常參經筵取稟傳曰停
정조 19년
李儒慶啓曰禁衛營將官來言今日本營軍兵日次私習云矣敢啓傳曰知道
정조 19년
李儒慶啓曰來初一日景慕宮朔祭親祭祭文當爲製進藝文提學閔鍾顯卽爲牌招何如傳曰允
정조 19년
李儒慶啓曰來初一日輪對動駕相値頉稟之意敢啓傳曰知道當次人受點後日次同爲待令
정조 19년
傳于兪漢寧曰慶尙右兵使留待
정조 19년
傳于兪漢寧曰禮兵房承旨入侍
정조 19년
傳于兪漢寧曰慶尙右兵使入侍
정조 19년
傳于兪漢寧曰左承旨入侍
정조 19년
備忘記慶尙右兵使李鴻運下直長弓一張長箭一部片箭一部筒兒一箇賜給
정조 19년
兪漢寧啓曰合辭許久闕啓事甚未安今日政新除授兩司諸臺竝待下批牌招大司憲李義弼一體牌招何如傳曰允
정조 19년
有政吏批判書尹蓍東參判黃昇源進參議未差右承旨李儒慶進以朴宗甲爲吏曹參議李勉兢韓晩裕爲承旨金履喬爲正言池德斌爲掌令韓用鐸爲校理李在學爲同經筵權裕爲惠民提調南溟學爲工曹佐郞尹益烈爲直講文粲奎爲長陵令洪章輔爲順康園守奉官趙得永爲京畿都事注書單鄭文始奉常副奉事單邊景鵬兼喬桐府使單鄭昌順
정조 19년
李海愚以兵批言啓曰前京畿水使許任遞付京職事命下矣時無相當窠依例付軍職之意敢啓傳曰允兵批判書沈煥之參判李益運參議閔昌爀病參知崔守魯入直進同副承旨兪漢寧進以許任爲副護軍尹塾洪仁浩李鼎德朴宗來金啓洛任希存爲副司直趙得永爲副司果
정조 19년
以右承旨韓晩裕牌不進罷職傳旨傳于兪漢寧曰許遞前望單子入之待下批牌招
정조 19년
承旨前望單子入之成種仁落點
정조 19년
李儒慶啓曰今日齋宿承旨當爲備員而新除授左副承旨李勉兢時在江原監營任所無以備員何以爲之敢稟傳曰許遞前望單子入之待下批牌招察任
정조 19년
承旨前望單子入之林濟遠落點
정조 19년
兪漢寧啓曰新除授承旨林濟遠以前任高靈縣監方在解由未出中何以爲之敢稟傳曰勿拘
정조 19년
李儒慶啓曰今日齋宿承旨當爲備員而新除授同副承旨成種仁方在京畿驪州地無以備員何以爲之敢稟傳曰許遞前望單子入之待下批牌招齋宿
정조 19년
李儒慶啓曰注書鄭文始旣已付職卽爲牌招何如傳曰允
정조 19년
傳于李儒慶曰左承旨許遞前望單子入之待下批牌招察任
정조 19년
傳于兪漢寧曰藝文提學閔鍾顯從重推考
정조 19년
以兵曹堂下武臣朔試射單子傳于兪漢寧曰內乘則本寺有射場宣傳官則本廳有射會而五巡未滿五中八巡未滿八中之類所當沙汰其職今番姑爲參酌明日更爲試取而先試五巡又未滿五中者抄出更試五巡又未滿五中參下削仕五十日參上今都政勿擬三月朔四月朔未滿五矢十矢之內乘宣傳官依此更試其中如有年多而髮欲星特爲勿論至於備郞之勿爲赴射自有法意而堂上別軍職丙申以後特敎許赴備郞之回公上直外豈可拔之乎此後時或特命勿拘竝試萬一矢數尠少則當別樣嚴處東班諸弁及守門將亦當時或竝試卿其知委各司俾無敢抛射而耽睡其中南弼壽之前此試射連爲居尾可知其下愚成才間特爲給暇爲良如敎
정조 19년
以京畿監司徐有防狀啓楊州牧使韓光近身病沈痼不得已罷黜事傳于李儒慶曰此時守令豈敢言病狀啓還下送以李可運囚單子傳于兪漢寧曰待朝開坐捧供
정조 19년
傳于李海愚曰今已夜深藝文提學退去待開門牌招景慕宮朔祭親行祝文更爲撰進
정조 19년
兪漢寧以兵曹言啓曰今日各廳堂下武臣試射時都摠府經歷李源龍閏二月朔無分訓鍊院主簿崔錫元武臣兼宣傳官尹彦喆三月朔無分訓鍊院主簿金永勉武臣兼宣傳官李彦豐金商岳朴顯億部將權宅衡四月朔俱未滿四中當爲分等決棍而景慕宮朔祭散齋不得擧行過齋後決棍部將申大恒柳葉箭二中騎芻一中以矢數計之則雖未滿四中騎芻例有倍劃之規依此例勿爲決棍而四月朔試射時呈辭受由人等退試次姑爲懸頉以入之意敢啓傳曰知道不必過齋後追棍今番則姑爲分揀可也
정조 19년
兪漢寧以訓鍊都監言啓曰今五月二十九日景慕宮親行朔祭時因兵曹節目金虎門軍三十名除出將官率領挾輦侍衛廣智營軍四十五名西營軍四十五名北營標下軍三十五名各其將官領赴都領營門還宮後各還直所而竝待標信擧行廣智營及西營宮墻外巡邏軍依例以新營軍餉色下都監守直軍推移行巡之意敢啓傳曰知道
정조 19년
李儒慶以吏曹言啓曰新除授引儀尹玄錫被謫蒙放姑未給牒敍用全州判官解由時未成出甄復命下之後所當具由陳稟以待處分後擧行而矇然擬入至受天點顚錯之失於是益著誠不勝萬萬惶悚而尹玄錫引儀之職不可遽然出肅原望筒今姑勿施何如傳曰卿則推考尹玄錫罪名蕩滌解由勿拘可也
정조 19년
李海愚以禮曹言啓曰來六月初一日景慕宮朔祭親行時自上當有散致齋之禮而正日只隔二日散齋勢未及如例磨鍊殿下自今日散齋一日於別殿致齋一日於齋殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於本司致齋一日於享所諸衛之屬守衛宮門者各於本司淸齋一宿事知委何如傳曰允
정조 19년
李海愚以弘文館言啓曰今日政新除授校理韓用鐸卽爲牌招察任何如傳曰允
정조 19년
兪漢寧以備邊司言啓曰明日動駕時環衛軍兵訓鍊大將都領事命下矣訓鍊大將李敬懋身病猝重無以運動在前如此之時或以中軍代領或以他大將兼察今番則何以爲之乎敢稟傳曰御將都領可也
정조 19년
李海愚以賑恤廳言啓曰北部司宰監契任掌李仁得今月二十七日本洞路傍得四歲遺棄男兒同里居良女梁召史欲爲收養安國洞契任掌李厚大今月二十七日本洞路傍得三歲遺棄男兒同里居良女姜召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 19년
兪漢寧以義禁府言啓曰時囚罪人崔吉憲口招公事判付內爲先邊遠定配仍施限年禁錮之典事命下矣崔吉憲平安道龍川府定配所以判付內辭意具罪目依例發遣府羅將押送配所而禁錮年限以幾年磨鍊乎敢啓傳曰宥還未易錮限宜歇以三年禁錮施行昨日政院之煩稟駭然當該承旨遞差
정조 19년
禁府照目海南前縣監鄭杆矣本府議啓內種子還之不分稅位太之用剩等事其所發明容或有據是白乎乃至於賑事朝家申飭何等截嚴而全無誠意事多朦昧諸條所犯雖不歷擧而只就其最重者言之飢口則死亡夥然民戶則流散莫察此已萬萬無狀兺除良賑需之加報反諉奸吏倉穀之那移終歸自服其數乃爲一千八百餘石之多究厥所爲節節痛駭以此照律罪杖一百收贖告身盡行追奪流三千里定配私罪奉敎依允議減一等爲良如敎又照目喪人李明淵矣更招公事跋語內私托代撰之人構送祭文之草違越禁令恣意犯科之罪旣已遲晩揆以紀綱極爲痛駭照律勘處罪杖一百收贖告身盡行追奪私罪奉敎謬習非渠所昉爲以其現發之故拿問事狀而於渠獨勘斑駁甚矣所當分揀爰辭文體依舊不悛堂后課作之三夏百首果何於變之可言爲先付過放送爲良如敎又照目刑曹前正郞洪相五丁志德李得養前佐郞金洪運李承默朴宗羽等矣本府議啓內殺獄議獄何等審愼而身爲參坐郞官一味含糊袖手傍觀揆以法意極爲可駭以此照律罪各杖八十收贖奪告身三等竝只私罪奉敎堂上自在郞官何論竝只付過放送爲良如敎又照目抱川縣監徐理修矣本府議啓內初無除朝辭之命而不待知委徑先赴任揆以事體極爲可駭以此照律罪笞五十收贖解見任別敍私罪奉敎依允功減一等爲良如敎又照目堤川前縣監李良會矣本府議啓內馬稧創設雖出爲民矯弊到今行査之後不可以報營定式或有所容貸以此照律罪笞四十收贖付過還職私罪奉敎分揀放送爲良如敎又照目假注書趙台榮矣本府議啓內入啓文字不能審愼至有誤書之擧事極可駭以此照律罪杖六十收贖奪告身一等私罪奉敎依允功減一等爲良如敎又照目瑞山前郡守吳應常矣本府議啓內觀其所供繡啓論列旣經道査多有脫空者則不必苛論是白乎乃至於賑事朝家申飭何等勤摯而抄飢存拔旣有里任之受賂饋粥分租且多臨時之錯亂極爲駭然以此照律罪杖八十收贖奪告身三等私罪奉敎依允功減一等爲良如敎又照目興陽監牧官朴萬億矣本府議啓內觀其所供船費之不給復戶之半分旣因歉荒報該寺擧行云爾則不必深責是白乎矣衙奴索錢一款至登繡啓則藉何不知不知亦罪以此照律罪奉敎依允分付道臣廉査今秋所爲如不知戢充定牧子後狀聞爲良如敎
정조 19년
兪漢寧以義禁府言啓曰時囚罪人鄭杆杖一百收贖告身盡行追奪流三千里定配照律公事判付內依允議減一等事命下矣鄭杆議減一等杖一百收贖告身盡行追奪忠淸道公州牧日新驛徒三年定配而以議啓內辭意具罪目依例發遣府羅將押送配所何如傳曰允
정조 19년
兪漢寧以義禁府言啓曰時囚罪人曺錫中杖八十收贖奪告身三等照律公事判付內依允功減一等公罪勘放事命下矣曺錫中功減一等杖七十以公罪收贖放送之意敢啓傳曰知道
정조 19년
吏曹啓目粘連觀此弘文館副校理李遇濟上疏則以爲臣母今年七十有七矣一生貞疾卄年沈痼而家世貧窶菽水屢空鶴髮之衰病彌篤烏哺之餘日無幾特命選部畀臣以便近一小邑俾盡調護之方獲蒙終始之澤亦爲白臥乎所李遇濟家貧親老菽水難繼之狀卽通朝之所共知許畀一小縣俾遂便養之願允合於孝理之故是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 19년
副司直權裕疏曰伏以臣人不稱而官已濫恩愈摯而罪冞積自春訖今除旨聯翩殆至六七遭而一未叨謝屢犯違傲自顧義分不勝惶蹙日夕兢兢如隕淵谷卽伏聞日前賓筵大僚陳達至下問備之命臣於此一倍震凜不知措躬之所也噫犬馬至微物也猶知愛主臣雖冥迷豈不如犬馬之忱哉第臣踪地之臲卼情私之惶恧有不可揚揚於仕路者臣之向來一疏所痛者聖主之受誣也所憤者奸賊之顓權也草草狂瞽之說仰冀聖心之開納而于今半年之間天討不行王章未伸畢竟勘斷只止於已斃者之收告身而已根窟未破何論枝葉之鋤治聖誣莫辨況望世道之矯革乎此則臣之一言毫無裨益於今日維新之化矣如是而虛辱寵簡徒玷名器則得無近於坐徼恩命之歸乎臣之從前逡巡以是愧懼故耳且於間者鄭昌順之疏尤有所萬萬駭惋者蓋其依藉奸凶操弄威權背馳義理搆害善良者實是一世之所共知萬口之所難掩也臣之再疏之論列非有私惡於其間向後疏啓之迭發亦出公議之攸激彼若有一分顧忌之心則固當杜門縮首默數愆尤思所以革舊圖新而乃其自鳴之辭盛加咆哮專肆狠毒誣君之賊稱之以國邊斥奸之論歸之於黨伐甚至街巷口氣之說而氣焰益熾此實世道之深憂也雖非獨指臣身而臣是首發之人亦安可恬然莫之恤乎噫臣本孤畸狷隘與世寡合而憂憤所激妄進尺疏懲討不行而黨羽自在衆目睢盱而群咻沸騰在臣自靖之義惟當謝跡周行息影當世以避毒鋒之旁伺耳尙何敢憑恃寵靈翶翔於朝著之上乎玆陳肝膈之懇仰瀆崇嚴之聽伏乞天地父母俯賜鑑諒亟許遞改臣職名仍治臣逋慢之罪以肅朝綱以安私分焉臣無任云云答曰省疏具悉卿其勿辭行公
정조 19년
乙卯五月二十八日卯時上御熙政堂禮兵房承旨慶尙兵使入侍時行左承旨洪義榮右副承旨兪漢寧假注書具得魯記注官金錫泰金良倜慶尙右兵使李鴻運以次進伏鴻運奏職姓名訖上曰擧爾顔年幾何鴻運曰七十一歲矣上曰勞於國事多矣曾經舟橋都廳必熟知舟橋事近日則措置規模已就頭緖否鴻運曰規模措置今無未備者矣上曰造梁則費幾日而撤橋則亦爲幾日耶鴻運曰今番則駕水造橋便是新制故自費數十日字而此後年年之役必一倍省力撤橋則又不過五六日矣上曰下去善爲之可也仍命義榮宣諭訖命兵使先退命書傳敎曰明日景慕宮朔祭當親行令該曹知悉又命書傳敎曰明日由逌瞻門往來出宮時刻待下敎只入外辦而祭享執事官及隨駕侍衛軍兵皆依最從簡例爲之日熱如此耆老大臣切勿來待承候事招致備郞傳之承旨留院都承旨爲之兼帶藥院之任分提調則勿爲差出命漢寧先退上曰左副承旨入侍賤臣承命出傳與左副承旨李儒慶偕入進伏命書公事判付命書傳敎曰政官牌招開政殿最當前在外三銓許遞今日政差代待下批牌招參政諸道考績旣命新伯下去後磨勘兵水使等多新除者依道伯例爲之而此乃勵精考課之意亦令廟堂嚴飭數遞之弊何時不然而賑政之餘民勢益困今夏大政賑邑守令勿爲遷轉事向有筵敎於吏判者當依此擧行以此以彼退限政期可以排備行政都目政三南貶目上來後卜日爲之事分付實政與急務孰有過於民事乎近聞數遞之邑或有年年遞改一年再遞處云如是之際民安得不疲乎曾令銓官抄出似此之邑以聞其所仍其倅久任與換其人蘇弊之方廟堂與銓官講究條列草記參下序陞之大政外特命皆用前仕意在於兩便而一名之通融甄擬未之見焉宜有一定式依年前飭敎及序陞望筒之例切勿較量於排擬之際然後積菀可疏而特敎之實效可責亦以此意申飭銓曹上曰經國大典初出之時陵寢少矣今則倍多於其時而直長奉事窠與前有減無加故參下之復職其路極難蔭官之或罷或汰不過微眚小故而一番落職之後終身坎坷豈不可矜直長之已準朔而罷散者尤可憐也陞序窠之大政外屬於甄復者予意在於疏鬱如是區處之後庶有責效矣上曰引儀尹玄錫如已入來使之入侍賤臣承命出傳與引儀尹玄錫偕入進伏玄錫奏職姓名訖上曰久不見重臣矣近日病勢果何如玄錫曰眼病一樣矣上曰能視物乎玄錫曰不能視物矣上曰晝明夜昏則得以知之耶玄錫曰然矣上曰筋力何如玄錫曰筋力比年前漸減矣上曰非爲爾也思重臣之故今番特除蕩滌罪名而爾於到處輒犯罪過非一非再重臣之不能敎訓予不能無慨也來頭必操心居官更若有罪則斷不恕矣以此意傳于重臣可也上曰此後在職將欲何以做過爾詳奏也玄錫曰臣當善爲之矣上曰爾所謂善爲者何意玄錫曰當順便爲之矣上曰爾與順便相反爾罪爾自知之若能操心改之則幸矣重臣病不能仕爾之祿養亦是當然而如爾者置之字牧之任則有庳之民果何罪乎必十分警惕可也仍命先退命書榻敎曰明日景慕宮朔祭親行時環衛軍兵訓鍊大將都領事分付又命書榻敎曰新除授承旨待下批牌招齋宿仍命退承史以次退出
정조 19년
兼都承旨李祖源守宮直行左承旨林濟遠隨駕直行右承旨李益運隨駕直左副承旨李儒慶隨駕宿右副承旨李海愚隨駕宿同副承旨李肇源隨駕宿注書二員未差假注書洪夷周隨駕直具得魯隨駕直事變假注書柳聖儀守宮直
정조 19년
大駕詣景慕宮展拜罷入齋室後內閣政院玉堂藥房口傳問安答曰知道
정조 19년
李儒慶啓曰大司憲李義弼執義嚴耆掌令鄭毅祚持平李基慶鄭魯榮呈辭掌令池德斌在外監察茶時之意敢啓傳曰知道
정조 19년
李儒慶啓曰明日乃是初伏自明日處暑間視事頉稟之意敢啓傳曰知道
정조 19년
李儒慶以備邊司言啓曰今日賓廳日次而景慕宮動駕相値不得來會云矣敢啓傳曰知道
정조 19년
傳于李儒慶曰禮房承旨馳詣宗廟奉審摘奸以來
정조 19년
以香室景慕宮朔祭親祭受押單子傳于李儒慶曰親押
정조 19년
傳于李祖源曰申飭之下極爲駭然當該承旨禁推
정조 19년
李祖源啓曰同副承旨兪漢寧禁推事命下矣依定式遞差傳旨捧入之意敢啓傳曰知道
정조 19년
傳于李祖源曰承旨前望單子入之待下批牌招
정조 19년
傳于李儒慶曰別侍衛不可不備員判堂試所進兵曹參判有闕之代前望單子入之待下批牌招侍衛
정조 19년
兵曹參判前望單子入之徐有大落點
정조 19년
以左副承旨李相璜牌不進罷職傳旨傳于林濟遠曰三右位兩下位旣非蔡弘遠則有何難冒之義設令蔡弘遠在院李相璜無可避之義弘遠之所恕看者相璜看作親嫌如許格例果載於何房故事萬萬駭然敢於今日動駕又何敢若此乎傳旨勿施
정조 19년
以右副承旨李相璜肅拜單子傳于林濟遠曰今欲入來昨何違牌出宮臨時又何更違坐待措辭飭敎然後出肅乎肅單還給禁推承旨前望單子入之待下批牌招察任
정조 19년
傳于林濟遠曰右副承旨李相璜禁推事命下矣依定式遞差傳旨捧入之意敢啓傳曰知道
정조 19년
李祖源啓曰新除授同副承旨李肇源方在罷散中何以爲之敢稟傳曰敍用
정조 19년
傳于李益運曰日熱如此路由館峴侍衛及承史皆乘馬還宮時門路臨時更稟逌瞻門外設布帳依十八日例爲之事分付
정조 19년
以備局有司堂上徐有隣等推考傳旨傳于李益運曰雖曰違禁事關大臣以此問備終涉如何此傳旨勿施
정조 19년
以兪漢寧囚單子傳于李肇源曰放送
정조 19년
以李相璜囚單子傳于李肇源曰分揀放送
정조 19년
李益運以兵曹言啓曰罰射抄啓文臣限今朔晦日過限後放送事命下矣龍虎營罰射抄啓文臣具得魯依傳敎放送之意敢啓傳曰知道
정조 19년
李益運以兵曹言啓曰今五月朔各廳堂下武臣試射當爲設行而臣曹連因有故不得爲之之意敢啓傳曰知道
정조 19년
李益運以壯勇營言啓曰抄啓文臣金近淳姜浚欽罰射日今已準限退送之意敢啓傳曰知道
정조 19년
李益運以禁衛營言啓曰今此景慕宮擧動時集春營入直守禦廳軍三十名內除營直五名餘皆赴陣矣當夜宮墻外巡邏勢難分排受料出番守禦廳軍二十名添入使之警巡之意敢啓傳曰知道
정조 19년
李益運以禁衛營言啓曰抄啓文臣宋冕載罰射今已準限依傳敎放送之意敢啓傳曰知道
정조 19년
李益運以御營廳言啓曰今此景慕宮親行朔祭時東營入直軍三十名宮大門外把守矣當夜宮墻外巡邏無以分排本廳受料摠戎廳標下軍三十名該入直將官率領警巡之意敢啓傳曰知道
정조 19년
李益運以守禦廳言啓曰罰射抄啓文臣限今朔晦日過限後放送事命下矣晦日之限已過本廳罰射抄啓文臣柳遠鳴依傳敎放送之意敢啓傳曰知道
정조 19년
禁府啓目漣川縣監李可運原情云云問目內辭緣泛稱遲晩刑推得情何如判付啓究其右袒頑民之罪專在於初檢官當初判付政爲加平倅是如乎只擧査官二字乙仍于該倅倖漏此囚段以公罪區別功議草記勘放加平郡守柳得恭拿處勘律爲良如敎
정조 19년
李肇源以義禁府言啓曰李可運原情公事判付內加平郡守柳得恭拿處勘律事命下矣柳得恭時在任所云云依例發遣府羅將拿來何如傳曰允
정조 19년
李肇源以義禁府言啓曰時囚罪人李可運原情公事判付內究其右袒頑民之罪在於初檢官當初判付政爲加平倅只擧査官二字該倅倖漏此囚以公罪區別功議草記勘放事命下矣李可運無功議云以不應爲事理重律杖八十公罪收贖放送之意敢啓傳曰知道
정조 19년
乙卯五月二十九日辰時上詣景慕宮經宿擧動入侍時行左承旨林濟遠行右承旨李益運左副承旨李儒慶右副承旨李海愚同副承旨李肇源假注書洪奭周具得魯記注官金錫泰金良倜檢校直閣李晩秀金勉柱南公轍直閣李始源以次隨駕上具翼善冠衮龍袍乘輿出交泰門永淸門由明政門出弘化門入逌瞻門入齋室少頃就板位行再拜禮仍詣宮內奉審訖還御齋室命稟事閣臣入侍賤臣承命出與摠戎使徐龍輔偕入進伏訖龍輔曰義僧番錢係是僧校卒支放之需而昨年諸道身軍布分等蠲惠之後僧番錢亦依平民例施行事因特敎有所行會矣平民則稍實之邑不能無尤甚之戶尤甚之邑亦或有稍實之戶故乃有抄戶施惠之擧而僧徒則與平民有異元無尤甚之次之可以區別分等者故臣於昨年待罪畿藩之時往復廟堂不問寺刹之大小只從邑之分等稍實邑寺刹依稍實戶例施行尤甚邑寺刹依尤甚戶例施行矣今見他道各邑僧番錢上送者則之次稍實之邑或有三分一或折半停減處與畿甸擧行大相矛盾非但本廳支放之無以繼給惠澤之屑越名實之混淆莫此爲甚擅自蠲減之守令雖不一一論勘而事體則未安更爲嚴飭于各該邑依畿甸例一從邑分等施行而未準捧處使之卽速收捧上送何如上曰依爲之出擧條龍輔曰湖西所在經理穀名色乃是經理廳木貸去作穀者而無所歸屬每年減錄於常賑廳會案而出入贏縮賑廳亦不句管故便同無主之穀或當歉歲停退蕩減偏歸於此穀目下會付都數只爲萬有餘石事之無謂莫此爲甚見今本廳事力轉益凋殘諸般經用每患艱辛流來各衙門年久貸下者雖不能一一推索而至於此穀本是本廳所貸而又無主管與其一向抛置而任其耗縮無寧還屬本廳而作爲實用自今年爲始使之磨勘於本廳取其耗條補用於支放不足之數而元穀則雖値遇歉停減之時勿許竝入於停減之中事定式施行何如上曰依爲之出擧條命權退承史以次權退
정조 19년
兼都承旨李祖源坐行左承旨林濟遠坐行右承旨李益運坐左副承旨李儒慶坐右副承旨李海愚坐直同副承旨李肇源坐直注書二員未差假注書洪奭周仕具得魯仕直事變假注書柳聖儀仕
정조 19년
藥房都提調臣洪樂性提調臣沈頤之副提調臣李祖源啓曰朔享親祼聖慕冞新侵曉回鑾勞動且多伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
大殿王大妃殿惠慶宮中宮殿內閣政院玉堂口傳經宿問安答曰知道
정조 19년
傳于李益運曰吏兵房承旨持歲抄入侍
정조 19년
李益運啓曰時原任大臣有稟達事率禮堂來詣請對矣傳曰入侍
정조 19년
以京畿監司徐有防狀啓司謁李元相越送金川境事傳于李肇源曰足矣已之事回諭
정조 19년
以尹行醇囚單子傳于李肇源曰保放後坐起還囚捧供
정조 19년
傳于李益運曰工曹參判李奭祚有特擢知事之命如無見窠加設啓下華城還下去時給轎馬一依前下文跡施行而所進疏與批與冊子令內閣謄出一本下送藏于本府靈壽閣肅拜還鄕前爲之事分付
정조 19년
兵曹口傳政知事李奭祚單付
정조 19년
李益運以兵曹言啓曰景福宮衛將黃成浩慶熙宮衛將盧聖伯五衛將宋文奎俱以身病猝重勢難供職呈狀乞遞輪番之任不可久曠竝改差何如傳曰允
정조 19년
李益運以守禦廳言啓曰御營廳鄕軍今已上番集春營入直本廳作隊軍自今日爲始替代罷還之意敢啓傳曰知道
정조 19년
李益運以摠戎廳言啓曰御營廳鄕軍今已上番東營入直本廳作隊軍自今日爲始替代罷還之意敢啓傳曰知道
정조 19년
李儒慶以賑恤廳言啓曰北部延秋門契任掌全性裕今月二十八日本洞路傍得二歲遺棄男兒同里居良女千召史欲爲收養西部西小門內契任掌朴有福今月二十八日本洞路傍得一歲遺棄男兒同里居良女金召史欲爲收養孔德里契任掌金德良今月二十八日本洞路傍得二歲遺棄男兒同里居良女咸召史欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 19년
副修撰南履翼疏曰伏以臣百無肖似濫叨瀛館疎愚魯莽無往非罪而昨冬恩罰有非尋常罷削之比私心悚蹙久而冞切迺者見職除命又在於特敎蕩滌之餘叩謝爲急私義難恤冒沒行公恬若無故揆分慙恧靡所容措仍念臣竊有至切之懇不避煩猥冒死仰陳惟聖明矜察焉臣之偏母年今五十有餘而素患痰眩漸成癖積長時沈淹便同癃老臣之本生母年又恰滿七耋夙抱貞疾轉至沈痼于今三紀委頓床褥近又衰耗倍甚眞元日下恒有凜然之憂而臣以孤露餘生終鮮兄弟又無娣妹兩家一身煼煎度日而家本食貧性拙謀生非但滫瀡藥餌之無以盡意反使臨年老母辛勤俯育更添一病日夜所望惟在於臣之早乞一麾臣亦自念周旋邇列了無裨補若得一小縣符庶幾殫竭駑鈍自效於簿書之勞而以其廩入之餘供旨甘濟醫藥得伸反哺之誠則少可爲酬報君親之道臣非不知新錄出外有拘常格而從前臣僚之如臣情理者越例乞養非止一二玆敢妄恃隆恩仰暴衷懇伏乞天地父母俯垂矜諒特命選部畀臣一縣俾得以仰戴錫類之仁獲遂便養之願幸甚幸甚臣無任云云省疏具悉疏辭下該曹稟處
정조 19년
工曹參判李奭祚疏曰伏以臣百無一能八十窮居與世相忘者久矣頃於壬子之應製也爲觀盛擧而入場遽蒙格外之恩特賜直付瑞物之褒御饌之頒俱出尋常奉命驚惶罔知攸措自是以來隆渥薦降殿試日泮銜之付放榜日諫官之除實國朝罕有之事而駕前喝道挾扶前行惶隕罔極神心怳惚銘恩次骨圖報無路而旋陞恩資仍叨水部遲徊半年徒費廩祿只有晝宵耿結而已至於今年値邦家莫大之慶臣民歡祝八域惟均臣猥以病蟄之蹤得與於華城之宴仍侈疋帛鳩杖之賜恩至澤也渥至洽也而又蒙晉秩之命數日之內恩除三降榮及幽明光生門戶登筵之日便蕃眷渥非獨朝紳之所未與有求之千古絶冞其例而繼伏奉賜宅之命繼廩之敎嗚呼臣本華城之一老物耳殿下何所取而眷念撫愛之終始委曲至於此極也顧臣衰耄旣無以仰報天恩之萬一則惟當速歸故鄕偃息於所賜之屋與村夫野老聚首歌頌以誇耀聖恩而尙今延淹者以所撰冊子之未及刪整故耳嗚呼殿下每許臣以文識而文識二字初豈近似於臣身者耶第以才鈍命蹇老於場屋伎倆所使抄出射策之套語彙分類別自成一秩而只爲巾衍之私藏初非有意於當世千萬匪意遽承筵席之俯詢仍降獻御之恩敎臣自承此敎以來塗改增削靡朝靡夕而老眸旣昏衰情未全惟仗一孫以言傳意使之以文述言其規劃荒蕪凡例草率本不合於乙覽而臣旣不能殫竭奔走於執事之列以陳其力又將辭官告歸逖違天陛則區區效誠之道惟有文字而已玆敢不避愚妄仰瀆崇嚴惟殿下恕而察焉書凡四卷而內篇首敦誠者誠爲萬化之本也外篇首養賢才者賢才爲國家致治之本也結之以推誠者以明夫誠之爲徹始徹終之大本也夫誠固無方所沒把捉而卽上天本然之理亦人事當然之道苟循其理而行其道誠在其中豈可徒以勤孜爲誠也哉顧今文飾詐僞之風日甚一日矯此之道不過曰誠而已亦猶僿之當矯以質野之當矯以文耳苟自端本之地誠心迪率則何患習俗之不丕變也且凡致治之道在於得賢得賢之道在於養賢才故詩曰周王壽考遐不作人又曰濟濟多士文王以寧文王之寧蓋由於多士之濟濟而多士之濟濟亦由於周王之作人則作成人才其非有國之所可先者耶外此諸條亦莫非指陳時弊妄擬矯救而旣不敢自以爲是亦何敢望其必施惟明鄕約一款二帝三王所以致治之敎也鄕約明則賢才有作成之所賢才作成而後國家可賴而理矣此又爲養賢才之本也故三代聖王必懋於塾庠學校之敎而維持人心之道培植綱常之具明名分敦風化之敎皆自此而出焉則其爲關重於世道也有如是矣此臣所以勤勤懇懇重言而復言者也然而臣旣學識魯莽才智淺短又不能酌古通今與世俯仰而若其大體只如是而已苟使廷臣之有學術經綸者採用其萬一則其於爲治未必無助是臣區區之望也臣旣承賜宅之敎而編摩又訖宜卽告歸而顧念今年寔千載罕有之慶年也又値流虹之月縟儀將擧朝野忭舞跛躃皆起臣雖病衰於情於分亦何敢遽爾辭歸乎將俟數十日與嵩呼之末班覩獻壽之盛擧然後仍尋鄕路而第臣所帶之職雖稱閑司是亦六曹之一緣臣衰病屢朔瘝曠因仍蹲冒有非臣分之所敢出也況今將還鄕則揆以私義尤屬當遞伏乞天地父母特垂憐悶亟命遞改以安私分焉臣於乞遞辭歸之章不宜贅及他說而今臣所歸之地卽華城而亦臣生長之地也嘗有一二所聞見於華城者玆敢不避猥越爲殿下陳之夫華城府治扼三南之咽喉爲京都之捍禦故自昔爲都護府以重其節制矣今則仙寢密邇體貌自別旣陞爲分司矣又經始城池矣募入民戶矣給民復而築官屯矣凡所以鞏基裕民之道靡不用極而但城役旣始告竣無期而監董諸臣徑爲陞遷許大工役付之生手事甚不可宜有定科以行賞罰待其完役然後陞除則人皆習於爲役而工可易就矣且其裕食之道不過曰商賈也農作也而今本府所通之路只有湖南西右道故物貸不通商賈病焉今若廢大鼓峴路使不得由行而廣開小鼓峴路直向華城抵京則所枉不滿二十里耳三南土産旣由此往來則物貸旅店自然繁盛爲漢南之大都會矣且若移設駒興長足東荷三驛於本府至近處合爲一郵使察訪來館則非但民戶之漸滋驛屬田畓竝皆移買公田旣多農民自當有藉手之地苟如是則商賈旣通農作亦富而人民自當有裕矣但旣聚士民不可無敎擇置敎官及坊里之長使之課勸而勿爲專課程文必以性命義理經傳訓詁討論講磨則不多年內敎化浹洽賢才作成豈不盛哉豈不美哉若其詳具載於臣所撰冊子中養賢才定鄕制之下伏願殿下勿以人微勿以言迂而竝垂察焉右臣所撰輯說謹隨疏以進臣無任云云答曰省疏具悉卿所進輯說內外篇四冊首尾拳拳者卽一誠字而內篇之修己治人質經鑑史外篇之人才官方民産軍政鄕制時措風敎法度無非爲學做治之要道實用受言藏之細加紬繹欲答老臣之誠意至於維持人心扶植世道之方莫過於敦俗重倫欲明五常先遜五品故曰勅我五典五惇哉擬於春初另下一諭申復鄕約遺意修明先王舊章而荏苒至今鄭重咨且者苦心雖在於障百川而回倒瀾治不從欲十爲八九徒言之無當莫如反諸身淸化源以求夫不言喩之桴鼓捷應卿疏際及於此時深感意見之犁然第欲一問當否於筵席之間矣卿年今八十有三而鉛槧宿業猶復娓娓兀兀乃於告退之日陳此萬言良箴特擢知中樞以示乞言譸言之意附陳華城條件當詢廟堂措處
정조 19년
景慕宮朔祭敎是時贊禮曹判書閔鍾顯典祀官奉常正柳師模宮司令洪樂綏執禮敦寧都正尹行恁執尊應敎尹光普大祝直閣李始源祝史校理崔獻重齋郞副修撰南履翼贊者引儀任藗謁者兼引儀韓範敏贊引引儀成殷柱祭監監察廉隅人
정조 19년
乙卯六月初一日子時上行景慕宮朔祭入侍時行左承旨林濟遠行右承旨李益運左副承旨李儒慶右副承旨李海愚同副承旨李肇源假注書洪奭周具得魯記注官金錫泰金良倜檢校直閣李晩秀金勉柱南公轍直閣李始源以次隨賀上具冕服御齋殿親押訖就板位行再拜禮詣盥洗位盥洗訖進詣香案前上行奠幣獻酌禮訖降復位復行再拜禮仍詣望燎位望燎訖還御齋室改具翼善冠衮龍袍乘輿出逌瞻門入弘化門明政門永淸門交泰門還內上命書傳敎曰翌日問安勿爲之仍命退諸臣以次退出
정조 19년
兼都承旨李祖源坐行左承旨林濟遠坐行右承旨李益運坐左副承旨李儒慶坐直右副承旨李海愚坐同副承旨李肇源坐直注書鄭文始病一員未差假注書洪奭周仕直具得魯仕事變假注書柳聖儀仕
정조 19년
李肇源啓曰大司憲李義弼執義嚴耆掌令鄭毅祚持平李基慶鄭魯榮呈辭掌令池德斌在外監察茶時之意敢啓傳曰知道
정조 19년
李儒慶啓曰來初五日朝參日次矣敢稟傳曰停
정조 19년
李益運啓曰禁衛營將官來言今日本營軍兵日次私習云矣敢啓傳曰知道
정조 19년
李益運啓曰御營廳將官來言今日本廳軍兵日次私習云矣敢啓傳曰知道
정조 19년
李益運啓曰右邊捕盜大將柳孝源以禁軍別將祿試射今方慕華館出去矣所受命召及大將牌傳令牌何以爲之敢稟傳曰仍佩往來
정조 19년
傳于李祖源曰古人之在抄選之列者雖於膺命之前若有作宰之時則多出而肅命近規之蔡之洪宋明欽諸儒臣已例可按於其來也擧蒙引對之寵豈非今日所當仰法者乎銓曹之差擬甚爲得體翹想之餘曷任欣企爾其斯速登途登筵仍卽辭朝事下諭于經筵官高城郡守李城輔處
정조 19년
以京畿監司徐有防啓本殺獄罪人金加仁白捧遲晩照律令該曹稟處事判付內使池女不知恥不至死其在成美戢奸之道右池女而斥彼隻風化也訟理也固當若此是去乙況旀池女貞操不受汚辱初旣却飰末乃得病病之何病都無論因勒婚而發憤因發憤而不食因不食而淹病因淹病而致死死之根因由於勒婚時惡口雖非威逼實則威逼大抵思慮所不及猶皆斷之以威逼之律彼隻焉可逭乎金加仁白以威逼律決勘事分付道臣爲旀此後似此之獄案務植風化無以訟理爲先事措語嚴飭自初切以爲駭者初檢官之撿狀結辭也今旣翻獄渠何幸免乎池女之死眞箇因病病亦染病而邂逅云云藉使諸說無差渠旣不能十分的知則立證於成獄之前猶恐其獄理之或具者已萬萬妄率且其從來事端有關風化則立落之際扶抑太偏償命新反必欲脫給如許之人置之字牧之任則瀆亂風化恣意强暴之患當無日無之是豈敢歇看處一日置其地爲其地亂倫則虐之弊該郡守柳得恭待拿問各別嚴繩次令該曹直爲作闕口傳差出課農捧糴不可曠官新除者今明間辭朝爲良如敎
정조 19년
以忠淸監司李亨元啓本京居李墷尹光奎所爭山地決給事判付內近來凡事周便太過乙仍于決訟亦然出場無期是豈使無訟之義乎屢度上言屢下判付則兩隻之中尙未歸一何時行査之事及今臨歸之日始乃修啓而所謂措語不過曰各自守護揆以事面不可無飭前道臣李亨元從重推考行査期限自有不易之常典而愆限已久至今掩置無一言請罪該房該府之臣當處分而此外必有似此違期之類令該房詳問諸司捧現告論勘爲良如敎
정조 19년
李肇源以吏曹言啓曰成均館學錄劉㵙受由過限不上來學諭金瑥除拜後過限未肅拜竝依例罷職何如傳曰允
정조 19년
吏曹啓目粘連觀此弘文館副修撰南履翼上疏則以爲臣之本生母年恰滿七耋夙抱貞疾轉至沈痼眞元日下恒有凜然之憂而臣家本食貧性拙謀生滫瀡藥餌無以盡意特命選部畀臣一縣獲遂便養之願亦爲白有臥乎所南履翼親老且病菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之出補外邑事體不輕臣曹不敢擅便上裁何如判付啓依回啓施行爲良如敎
정조 19년
兵曹參判徐有大疏曰伏以臣猥以無似濫蒙洪造出入戎垣十有餘年縱荷天地之覆燾獲免罪戾奈蔑涓埃之報效恒切愧悚顧此本營重任尤豈有一半分堪承之望而含恩畏義不敢言私夙宵憧憧若隕淵谷千萬不自意騎曹除命又下此際陪扈是急章皇出肅而以將臣叨是職者在古亦罕則臣是何人左兜右攬榮耀極矣涯分踰矣過福之災可立而俟顧安得不怵然驚懍也哉至於身佩虎符不得持被於禁廬公格已例斑斑可考反復思惟無路蹲據玆敢冒罪呼籲伏乞聖慈俯垂鑑諒特解臣所帶之職以安賤分以重官方不勝幸甚答曰省疏具悉法典惟捕將不許兼帶摠管而近規之三局將臣亦用此例已過矣守摠兩使之效尤尤屬無於法之法此等處合有復舊釐正之擧至於本兵衙門判堂例兼禁衛營之時猶與諸堂通同入直亞堂豈有異同乎格外陳懇之捧入該房事近於曲循推考卿則勿辭行公
정조 19년
乙卯六月初二日辰時上御重熙堂右承旨入侍時行右承旨李益運假注書洪奭周記注官金錫泰金良倜以次進伏訖上曰知事李奭祚肅謝日子知入可也賤臣承命出回奏曰明日肅謝云矣上曰同副承旨入侍出榻敎錫泰承命出與同副承旨李肇源偕入進伏訖上曰今年年事消息何如耶益運曰湖西內浦最爲可悶而山郡及有水根處稍勝沿海邑則尤甚矣上曰京中市直何如耶益運曰數日內則未詳知矣上曰徐季修之爲高靈毁譽相半未可知矣其人本來順便而忽地以强毒目之又何故也益運曰近來之逋欠收殺例多生弊此邑亦有二十餘年積逋故左右周旋完成文簿自謂收殺而實多未捧者數年之內逋欠愈積季修亦豈得無失而亦不可獨責一季修矣肇源曰季修卽臣之舅也本邑不幸値三倅連不得返之餘而其處人心又爲極惡故實爲難治之地矣上命書傳敎曰高城郡守有闕之代令該曹口傳差出待下批一兩日內辭朝仍命退承史以次退出
정조 19년
乙卯六月初二日午時上御重熙堂同副承旨入侍時同副承旨李肇源假注書具得魯記注官金錫泰金良倜以次進伏訖上命書榻敎曰進御淸暑六和湯前方中去人蔘五貼製入仍命退承史以次退出
정조 19년
乙卯六月初二日二更上御重熙堂坐直承旨入侍時同副承旨李肇源假注書洪奭周記注官金錫泰金良倜以次進伏訖上曰知事李奭祚上疏中所論華城事件令備局草記稟處而華城事右相旣已主管明朝令備郞傳於右相出意見草記使領左相見之後來呈可也又敎肇源曰奭祚肅拜時欲爲召見而恐其難於登筵故不果而以尊年之意當先下肅單使知此意可也仍命退承史以次退出
정조 19년
兼都承旨李祖源坐行左承旨林濟遠坐直行右承旨李益運坐左副承旨李儒慶坐右副承旨李海愚坐直同副承旨李肇源坐注書二員未差假注書洪奭周仕具得魯仕直事變假注書柳聖儀仕
정조 19년
李肇源啓曰大司憲李義弼執義嚴耆掌令鄭毅祚持平鄭魯榮李基慶呈辭掌令池德斌在外監察茶時之意敢啓傳曰知道
정조 19년
傳于李儒慶曰忠淸監司入侍
정조 19년
備忘記忠淸監司柳焵下直長弓一張長箭一部賜給
정조 19년
以全羅監司徐鼎修狀啓雨澤事傳于李海愚曰近以沛然之慳閟雖或有霔灑多未均洽爲夙宵耿耿之端日前嶺南狀本稍以爲幸而三昨之雨本道則幾近半尺云在卿可謂下車雨初到皇華喜事如此爲本道百姓三農何等多幸乎姑未開霽爲言其後測雨器水深果何如乎道內各邑一齊均霑云乎遍問後仍以移秧分數形地狀聞事令廟堂郞爲行會
정조 19년
以全羅兵使朴基豐狀啓軍保米畢裝發事傳于李海愚曰兵營之軍保米裝發狀聞徒煩公事此後勿爲之事分付
정조 19년
傳于李海愚曰坐直承旨入侍
정조 19년
傳于李海愚曰再明日次對進定於明日
정조 19년
林濟遠啓曰明日次對兩司當爲進參除在外外呈告人員竝卽牌招何如傳曰允
정조 19년
李海愚以兵曹言啓曰加出守門將李敏植罰射草記批旨內更射千巡畢射後卿其更試十巡草記可也事命下矣使之罰射千巡之後臣今日更試柳葉箭十巡則邊五中之意敢啓傳曰分揀
정조 19년
李海愚以備邊司啓曰因知事李奭祚上疏其中所論華城條件令廟堂郞爲草記事命下矣取見其疏本則論及華城事宜者凡有四段其一監董諸臣勿爲徑許陞遷待完役以行賞罰也城池重役之付之生手其所爲慮誠甚得宜前已陞遷者今雖不可收還嗣後則完畢之前切勿陞除待告成始行酬勞之典恐爲得宜其一廢大鼓峴路使不得由行廣開小鼓峴路直句華城抵京也原其本意亶在於爲華城通物貨盛旅店而不暇念及於他也大鼓峴卽由嶺南抵京師之大路也此必自麗朝所開者故越峴以後百里之間有龍仁邑店如魯院店險川店板橋店新院店沙坪店而其中板橋新院兩店狹路村幕兩邊排櫛有若小邑治蓋其生理專以嶺南人來往爲恃今若廢大鼓之路不使由行則上項六七店舍廢棄而已許多店人之流離失所姑無論在朝家一視之政豈宜有偏厚偏薄之嫌乎況雖使來往嶺南者咸湊華城過去留宿之際不過有益於店人而止物華之因此繁盛未見其必然也此段恐不可輕議其一駒興長足東荷三驛合爲一郵移設華城至近處使察訪來館也三驛若欲合成一郵則不過一號令間事且華城府治亦可改觀以外面言之雖使便好細考其中有決然行不得者今若使三驛移設於距本所四五十里之間則馬位畓其可往來農作乎抑將斥賣移買乎往來農作非所可論如欲移買則國初設施之際先以各邑中最膏腴畓除作馬位今至四百年驛戶之能不逃散職由於此華城土地比龍仁廣州本稱瘠薄上上腴畓何處得來以作馬位乎且凡物欲賣則價必賤欲買則價必貴郵官之以畿營雇馬廳爲任所者制法本意本自不淺今欲創開察訪來館之例則此必大費物力有若設置一縣之例然後方可議到此豈可成之事乎其一士民不可無敎使之擇置敎官及坊里之長以性命義理經傳訓詁討論講磨也其意非不美矣其言非不好矣但念近日百弊皆從文具中出來以見在之童蒙敎官言之作一文具者不知其幾多年所特以存羊之義置之而已祖宗朝通都大邑設置敎官訓導非止一處而今皆革罷無一存者豈不以有其弊而無其益乎今欲創設敎官一窠則不特官制變通有難輕議此與敎童蒙有異其將聚三四五六十頒白儒生之移居新邑者率皆依樣師弟名色曰天曰人曰性曰命猝地講論而有所補益於身心乎且其敎官每每得來儒賢然後始可以不至見笑此亦恐爲難必之事大抵今世無一事但文具有事隨事袪文則庶幾治化自成何必復事乎文哉八路之小學勸課實是先朝務本之政也近來全然弛廢自各邑雖有考講文簿之上于禮部者聞皆無實事而只於紙上書粗略等栍而已今宜申飭八路專以小學爲敎而營邑親自敎導毋或廢墜若華城則依其所請各置坊曲之長專以小學爲作成之方則比諸創置敎官之徒增弊端無補化源不亦大有勝乎四條之中可採者採之可置者置之之意敢啓傳曰知道
정조 19년
李益運以備邊司言啓曰卽見東萊府使尹長烈狀啓則以爲關白立儲君告慶大差倭先文頭倭出來京接慰官及差備譯官等預爲差出待差倭出來狀聞卽爲下送事請令廟堂稟旨分付差倭所贈宴禮單雜物亦令該曹照例磨鍊爲辭矣京接慰官及差備譯官差送自是前例依例差出下送禮單磨鍊等事竝令該曹該院考例擧行之意分付何如傳曰允
정조 19년
李益運以禁衛營言啓曰本營前軍色從事官李羲甲以御史罷職矣今已敍用仍差從事官使之察任何如傳曰允
정조 19년
李益運以禁衛營言啓曰本營前軍色從事官李羲甲還爲啓下而時無職名令該曹口傳付軍職冠帶常仕何如傳曰允
정조 19년
兵曹口傳政以李羲甲爲副司果
정조 19년
李海愚以義禁府言啓曰保放罪人尹行醇還囚捧供之意敢啓傳曰知道
정조 19년
兵曹啓目粘連守摠兩營所上各該邑兵符左隻當爲移上於華城府而兵符體重令政院稟旨擧行何如判付啓所當下送華城使之勿管而本府符判令該邑詳細考閱然後同三邑兵符段置啓稟下送爲良如敎
정조 19년
禁府啓目加平前郡守柳得恭原情云云問目內辭緣泛稱遲晩刑推得情何如判付啓如渠之多年檢書每日日省錄書役也習知者如許各書則敢於出宰之後不知風化之爲何物妄生別見當殺不殺檢案錯謬自有當律區別功議明日坐起時勘放爲良如敎又啓目益山前郡守尹行醇原情云云傳旨問目內辭緣泛稱遲晩刑推得情何如判付啓日熱如此滯囚可悶考律明日坐起時勘決後啓聞如有功議各給一等爲良如敎又啓目藍浦前縣監申在德原情云云傳旨問目內辭緣泛稱遲晩刑推得情何如判付啓除刑推明日坐起時區別功議勘放爲良如敎又啓目珍島前郡守崔尙耆原情云云以繡啓諸條出問目反復究問是白乎則其所納供專事漫漶終不直陳究厥所爲誠極痛駭刑推得情何如判付啓渠何足責而顧其職位則命吏也許多罪科旣登繡啓兺除良塡壑雖在於遞易之後冬間不能接濟而然是如一邑十口掩諱不得云爾則不可以何足責全然寬恕況旀塡壑比之羅州不啻屢倍云者乎依趙時淳例勘處以謝珍島之民爲良如敎
정조 19년
乙卯六月初三日卯時上御熙政堂忠淸監司入侍時左副承旨李儒慶假注書具得魯記注官金錫泰金良倜忠淸監司柳焵以次進伏訖上曰惠慶宮進服袪暑和中湯依前方五貼製入出榻敎上曰軍士房承旨入侍出榻敎賤臣承命出傳行右承旨李益運進伏上命忠淸監司進前焵進伏上曰其間道事多有入聞者乎焵曰或有所聞而不能詳悉矣上曰通一道則注雨移秧者爲幾分一可以料量耶焵曰難以遙度而大抵有水根處則間或善成云矣上曰移秧之與否雨澤之多少各捧成冊於面里以其形地別爲狀啓列邑之稍勝尤甚亦爲後錄以聞可也焵曰雨晹之時恒列邑之遠近隨處不適故及秋成實每多相反者以今所見亦難的知矣上曰此則果然而大體則可以領略矣諸路中本道最悶而天安稷山等處尤無形云內浦則何如云乎焵曰湖南嶺南無慮云矣湖中沿邑皆無水處故先被旱災而其中大興則有水根故差勝云矣上曰瑞山泰安何如焵曰瑞山則稍優泰安則最下云耳上曰所聞不一難以準的矣麥事果善登耶焵曰雖未大有而亦可謂豐矣上曰麥價幾何云乎焵曰秋牟一石至於四兩云矣上曰何如是騰踊嶺南則價賤耶益運曰聞嶺南麥價至於四百錢云而去冬米石不過五兩則五六朔之間決無若是騰踊之理矣上曰穀果無歉荒之慮否焵曰霡霂之雨均洽於田穀故田事則可望大登云矣上曰木花何如焵曰木花最好云矣上曰日日有其雨之望而雖不霈然滂沱亦異於一直不雨矣焵曰然矣上曰以今所見日後雨暘雖以時不失亦不過爲穴農而已山郡則所聞何如焵曰山郡最優槐山寶恩等邑尤勝云矣上曰全未移秧處則木麥代播云耶焵曰民情猶有庶幾之望故或有不播待雨者云而右沼則木麥極貴故種子亦難得云矣上曰何日當下去焵曰明當發程矣上曰下去善爲之可也仍命宣諭上敎益運曰龍仁振威安山三邑屬於華城之後果無守摠兩營軍乎益運曰然矣上曰然則兩營所管三邑之符當屬水原而此異於監司之管下邑兵符留守屬鎭之符制詳細考出可也仍命退承史以次退出
정조 19년
兼都承旨李祖源坐行左承旨林濟遠坐直右承旨未差左副承旨未差右副承旨未差同副承旨李肇源坐直注書趙台榮仕直一員未差假注書洪奭周仕事變假注書柳聖儀仕
정조 19년
李祖源啓曰大司憲李義弼執義嚴耆掌令鄭毅祚持平鄭魯榮李基慶牌不進掌令池德斌在外監察茶時之意敢啓傳曰知道
정조 19년
傳于李肇源曰禮房承旨入侍
정조 19년
傳于李肇源曰大臣以都下民食事稟處與諸堂必當留待慶尙道暗行御史及吏兵曹堂上備局有司堂上入侍繡啓稟處而未及登筵之大臣惠堂收議如已入來今旣登筵不必以草記爲之入侍稟處事傳于宣廳留待諸堂亦爲入侍
정조 19년
李肇源啓曰守禦廳所屬龍仁振威摠戎廳所屬安山等邑束伍軍移屬華城之後三邑兵符左隻自兩營今方來納矣旣有啓稟下送之命何以爲之敢稟傳曰留守上來傳之可也
정조 19년
假注書具得魯拿處代以趙台榮爲假注書
정조 19년
以注書鄭文始還付單子傳于李祖源曰敦俗之政似難强迫此望筒勿施出六區處今日政付軍職實官薦以鍊達院務者今日內爲之仍於今政付職牌招入直
정조 19년
林濟遠以備邊司言啓曰各司坐起之卯仕酉罷自是法典詞訟衙門尤有別焉而近來此規漸至解弛誠甚駭然雖以今日京兆事言之日已向晩諸堂無一赴衙之人事體所在不可置之漢城府判尹具㢞左尹姜彝正右尹金履翼竝罷職何如傳曰允政官牌招開政差代待下批令政院牌招察任可也
정조 19년
李肇源啓曰合辭許久闕啓事甚未安今日政新除授兩司諸臺竝待下批牌招何如傳曰允
정조 19년
有政吏批判書尹蓍東進參判參議未差兼都承旨李祖源進以李亨元爲大司諫申禹相爲執義李景溟爲司諫朴柱遇爲掌令洪時溥李東冕爲持平李翊模爲獻納金熙華爲正言徐有隣爲判敦寧李在學爲判尹李晩秀爲工曹參判閔台爀爲左尹洪仁浩爲右尹洪大榮爲繕工副正張僴爲義盈主簿李勉兢爲吏曹參議接慰官單鄭來百故直長文元龜故參奉柳應春司果韓謐生員崔德益儒生李彦通武人柳繼男以上贈監察忠節卓異贈職事承傳兼大司成單李晩秀
정조 19년
傳于李祖源曰以鍊達於堂后者差出旣有下敎則敢於詢問之下以不知堂后門之二人擬似嚴飭之下又敢以新進擧論此亦偏黨乎萬萬駭然前注書尹持訥待完薦令該府拿問嚴處當該入稟之坐直右位承旨李益運拔去銀臺之案逐送江外以爲孤恩負國者之戒下位承旨亦爲遞差
정조 19년
李祖源以吏批言啓曰本曹參議今當差出而前望中無故之人只有二人以二望擬入之意敢啓傳曰知道
정조 19년
吏批再政啓曰尙州牧使今當差出而本州物衆地大素稱難治不可不擇差同道及他道有聲績未準朔已準限守令竝擬何如傳曰允以韓晩裕爲吏曹參議李采爲尙州牧使趙蒙錫爲昌原府使南履翼爲固城縣令兪漢人爲慈仁縣監李壽咸爲玄風縣監洪樂綏爲宜寧縣監洪鐸輔爲召村察訪三政以李英敎爲善山府使注書單趙台榮
정조 19년
兵批判書沈煥之進參判徐有大入直進參議閔昌爀參知崔守魯病同副承旨李肇源進啓曰黃海兵使今當差出而擬望之人乏少承旨竝擬何如傳曰允以李奭祚爲都摠管鄭益祚爲副摠管吳毅常爲宣傳官李晉祥爲僉知洪聖禧爲五衛將沈趾賢爲忠翊將徐大喆朴震晃爲景福將梁潤基爲慶熙將李敏植爲訓鍊副正李始源爲文兼李海愚爲黃海兵使金得遇爲慶尙左水虞候金志學爲全羅左水虞候沈學祖爲訓鍊主簿副護軍姜五成徐有秉趙啓朴師轍副司直鄭好仁具庠金思穆洪義榮趙鎭宅韓晩裕李勉兢李相璜成種仁兪漢寧李廷顯副司果尹益儉
정조 19년
再政以李昌興爲景福將金光瑞爲景福將全恒一李鳳儀爲慶熙將同知二單朴震晃徐大喆僉知單梁憲基
정조 19년
四政同知三單全恒一金光瑞李鳳儀僉知二單李昌興梁泰和
정조 19년
五政以高廷爀爲景福將李得淵爲慶熙將柳命源爲都摠經歷柳相默爲訓鍊判官
정조 19년
傳于林濟遠曰漢城府堂上入侍
정조 19년
傳于林濟遠曰槐山郡守之代令該曹口傳差出
정조 19년
李祖源啓曰右承旨李益運拔去銀臺之案逐送江外事命下矣何傳旨捧入乎敢稟傳曰拔卽刋逐似黜職名有無非所可論照此作窠差代事分付銓曹
정조 19년
李祖源啓曰坐直無人行左承旨林濟遠同副承旨李肇源卽爲牌招入直何如傳曰允
정조 19년
禁府啓目承政院假注書具得魯原情云云傳旨內辭緣泛稱遲晩刑推得情何如判付啓除刑推議處爲良如敎
정조 19년
林濟遠以義禁府言啓曰時囚罪人申在德原情公事判付內功議區別勘放事命下矣申在德傳旨內災結事體本自嚴重無論新舊雖把束之微爲守令者宜不敢容手其間況昨年朝家德意何等曠絶而減削許多窮民當受之結肆然分給於吏屬殆同私物之帖用究厥罪狀萬萬駭痛拿問重勘備邊司覆啓內鹽盆之大斗濫徵價錢之折半輕給雖曰邑有謬例難免橫斂之罪鄕品代將不肯納錢至於六朔滯囚無異勒奪班戶山訟旣決還囚以致奸吏捧賂責有所歸罪取考律文則大典通編收稅條有曰守令稱以文書磨勘後餘結私自區處或補民役或歸公用竝以私用律論勿限年禁錮竝於本律外施行大明律監守自盜倉庫錢糧條有曰凡監臨主守自盜倉庫錢糧等物計贓一十七貫五百文杖一百徒三年漁鹽條有曰各營邑鎭定貰外稱以貿易廣價勒取者論以贓律大明律受贓條有曰監臨官吏若將物貨低價買物者計贓强者準枉法論一貫之上至五貫杖八十求索借貸所部內財物者計贓强者準枉法論二十五貫杖七十徒一年半淹禁條有曰凡獄囚情犯已完別無追勘事理不起發者杖六十名例有曰二罪以上俱發以重者論加者數滿乃坐大典通編推斷條有曰犯私罪杖一百以上之罪決杖告身盡行追奪雜令條有王府決杖者代以金贖大明律犯罪存留養親條有曰凡祖父母父母老疾應侍家無以次成丁者若犯徒流收贖存留養親矣申在德無功議云從重論杖一百收贖告身盡行追奪勿限年禁錮而徒三年定配以其父年七十五無兄弟獨身收贖放送何如傳曰允
정조 19년
林濟遠以義禁府言啓曰時囚罪人尹行醇原情云云判付內考律勘決後啓聞如有功議各減一等事命下矣尹行醇傳旨內徒仰道伯之指使擅犯無於法之法爲先拿問嚴勘罪取考律文則大典通編倉庫條有曰諸邑倉所儲米穀留庫中加分不及折半者勿論石數竝奪告身大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣尹行醇十二代祖師路佐翼功臣云功減一等杖九十收贖奪告身四等放送之意敢啓傳曰知道
정조 19년
林濟遠以義禁府言啓曰時囚罪人柳得恭原情公事判付內如渠之多年檢書每日日省錄書役也習知者如許文書則敢於出宰之後不知風化之爲何物妄生別見當覈不覈檢案錯謬自有當律區別功議勘放事命下矣取考律文則大明律檢驗屍傷不以實條有曰若初覆檢官不爲用心移易輕重者杖六十大典通編推斷條有曰犯私罪杖六十奪告身一等犯枉法受贓外笞杖竝收贖矣柳得恭無功議云杖六十收贖奪告身一等放送何如傳曰允
정조 19년
林濟遠以義禁府言啓曰時囚罪人崔尙耆依趙時淳例勘處以謝珍島之民事命下矣崔尙耆依趙時淳例嚴杖一百後全羅道興陽縣呂島定配而以判付內辭意具罪目依例發遣府羅將押送配所何如傳曰允
정조 19년
乙卯六月初四日辰時上御重熙堂禮房承旨入侍時右副承旨李海愚假注書洪奭周記注官安經心金良倜以次進伏訖上曰兵曹判書入侍賤臣承命出與兵曹判書沈煥之偕入進伏訖上曰金奉朝賀之病今則若何煥之曰差有減勢云矣上曰近來市直太翔卿之所居近處則何如乎煥之曰貧士甚多故得食極艱矣上曰次對時分還事出擧條者速爲書入事催促可也賤臣承命出飭上仍命退諸臣以次退出
정조 19년
兼都承旨李祖源病行左承旨洪義榮坐行右承旨林濟遠坐左副承旨李勉兢未肅拜右副承旨李晉秀坐直同副承旨未差注書趙台榮仕直一員未差假注書洪奭周仕事變假注書柳聖儀仕
정조 19년
李晉秀啓曰大司憲李義弼持平洪時溥呈辭執義申禹相掌令池德斌朴柱遇在外持平一員未差監察茶時之意敢啓傳曰知道
정조 19년
傳于李晉秀曰同副承旨入侍
정조 19년
傳于林濟遠曰肅拜守令入侍
정조 19년
林濟遠啓曰吏曹郞廳來言承旨臺諫有闕政事取稟傳曰前望單子入之待下批牌招察任
정조 19년
臺諫前望單子入之司諫尹序東獻納金熙稷持平康聖翊落點
정조 19년
林濟遠啓曰守令署經事命下矣宜寧縣監洪樂綏兩司俱未署經而憲府則大司憲李義弼牌不進執義申禹相掌令朴柱遇池德斌持平康聖翊俱在外只有持平洪時溥一人大司憲李義弼更爲牌招諫院則大司諫李亨元獻納金熙稷正言金履喬俱在外正言一員未差只有司諫尹序東一人無以備員署經云何以爲之敢稟傳曰違牌及未肅拜人竝許遞前望單子入之待下批牌招
정조 19년
兩司前望單子入之大司憲丁範祖大司諫韓用龜執義李龜雲掌令趙彦哲任長源持平李聖輪獻納李日運正言邊景祜李瑞朝落點
정조 19년
傳于林濟遠曰時囚罪人具得魯分揀放送
정조 19년
承旨前望單子入之李晉秀洪義榮朴宗來落點
정조 19년
傳于林濟遠曰分還之擧修明舊典之一端兼爲足食之道則穀品必精斛內必準然後可以爲實政昨聞摠使之言聞是前後收捧之逋穀云其麤劣可知方便之方豈無其便令廟堂嚴飭該廳精實備待以爲分還之地京兆擧行何以爲之乎該房問于該府擧行形止使之草記
정조 19년
傳于林濟遠曰曉後霈然如是滂沱畿湖諸邑前所未及均霑處擧皆周洽乎嚴飭守宰躬諗田野一一報來後條列狀聞事令廟堂星火分付
정조 19년
傳于林濟遠曰各司貶坐雖値齋日依例爲之事分付
정조 19년
傳于洪義榮曰在外臺諫許遞前望單子入之待下批一體牌招
정조 19년
臺諫前望單子入之大司憲申思運大司諫朴宗來持平尹之鉉正言朴宗謙獻納李貞運執義尹序東掌令吳翰源司諫高宅謙落點
정조 19년
李晉秀啓曰前江原監司李勉兢密符還納次來詣闕外而時無職名令該曹口傳付軍職何如傳曰允
정조 19년
兵曹口傳政事副司直李勉兢
정조 19년
傳于洪義榮曰前江原監司留待
정조 19년
傳于洪義榮曰前江原監司入侍
정조 19년
李晉秀啓曰同副承旨李肇源禁推事命下矣依定式遞差傳旨捧入之意敢啓傳曰知道
정조 19년
李晉秀啓曰臣與同副承旨李肇源伴直矣纔已禁推出去伴直無人右副承旨朴宗來卽爲牌招何如傳曰允前望單子入之待下批一體牌招推移入直
정조 19년
承旨前望單子入之李勉兢落點
정조 19년
李晉秀以吏曹言啓曰槐山郡守李英敎遷轉之代口傳擬入事命下矣李英敎新除善山府使之任與本道監司李泰永爲姨從兄弟相避而矇然擬入至受天點臣等退而覺悟不勝惶恐善山府使望筒勿施何如傳曰允
정조 19년
傳于洪義榮曰守令有闕之代令該曹口傳差出
정조 19년
吏曹口傳政事以宋厚淵爲善山府使金相穆爲金城縣令安廷善爲狼川縣監
정조 19년
以金錫泰囚單子傳于洪義榮曰付過放送
정조 19년
李晉秀以漢城府言啓曰卽下傳敎內有京兆擧行何以爲之乎該房問于該府擧行形止使之草記之命矣今此分還之擧寔出廣惠之聖念恤飢之盛德其所對揚之道不容少緩臣等昨日筵退之後來詣本府聚會各部官員先以擧條內辭意另加面飭而抄戶一款專在於尊位之擇差故各洞各里文蔭武成冊使之修正報來當待其齊到以其中位高望重者各定尊位若其僻巷江郊無可合人處則以附近洞尊位兼管擧行而至於部牌洞任諸般檢飭之方窮士貧民各別精抄之道不可面諭而止故纔已措辭後錄發甘知委於各部矣敢啓傳曰知道
정조 19년
李勉兢以兵曹言啓曰卽接西道參軍金尙埰牒報則訓鍊都監所授北曲城東邊第一城廊近處體城二間許頹圮云令繕工監爲先把子圍排分授軍門卽速修築而把守軍兵亦令該軍門量宜定送限改築間嚴加守直之意分付何如傳曰允
정조 19년
李勉兢以訓鍊都監言啓曰本局分授都城北曲城東邊第一城廊近處體城二間許頹圮處令該軍門待晴卽爲修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道雨勢如此堅實遮蔽俾無沾濕之弊可也
정조 19년
林濟遠以義禁府言啓曰前慶尙監司趙鎭宅金海府使金處漢前慈仁縣監朴孝成前宜寧縣監具忠元等拿問處之事傳旨啓下矣趙鎭宅自任所未及上來依例發遣府書吏所到處拿來金處漢以兼營將守令時在任所云發遣府書吏差兼官拿來朴孝成具忠元俱在任所云發遣府羅將竝拿來何如傳曰允趙鎭宅則雖已遞任尙有佩符則奪符之前直遣書吏云者極爲駭然然則書吏持左隻下去合符乎草記堂上遞差此等易知之事無一言捧入當該捧納承旨李肇源禁推俾知符信事體之嚴重可也
정조 19년
以李肇源囚單子傳于林濟遠曰今番參酌姑爲付過放送
정조 19년
禁府啓目全羅前監司李書九原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓知與不知都無論塡壑之夥然繡啓論列不啻分明昨秋以後宵旰憂勤之中委畀責礪之意果對揚乎否乎況旀從前狀辭之不爲別白登聞亦可謂罪上添罪捧還之違法亦豈敢謂不知乎節節孤負嶺海其可辭乎時囚罪人李書九施以竄配之典爲良如敎
정조 19년
林濟遠以義禁府言啓曰時囚罪人李書九口招公事判付內施以竄配之典事命下矣李書九慶尙道寧海府竄配而以判付內辭意具罪目依例發遣府書吏押送配所何如傳曰允